ועדת הכספים, כנסת 18, פרוטוקול מספר 186, 2009-11-02 12:25

משה גפני: שלום לכולם, אנחנו עוסקים בדיון מהיר בנושא:

משה גפני: המשבר הכספי של הרשויות המקומיות שעברו פירוק בהתאם לחוק, של חבר הכנסת וסגן שר החוץ לשעבר, מגלי והבה.

משה גפני: בבקשה, אדוני.

מגלי והבה: אני מודה לך, אדוני היושב ראש.

מגלי והבה: לפני חודש וחצי סיימו ראשי הרשויות שנמצאים כאן מערכת בחירות לאחר פירוק הרשויות.

מגלי והבה: נמצאים כאן ראש מועצת מג'ד אל כרום, ראש מועצת דיר אל אסד, ראש מועצת עוספייה, ראש מועצת בענה וראש מועצת דליית אל כרמל.

מגלי והבה: נמצאים כאן גם ראשי רשויות קריית שמונה וחצור הגלילית, אבל הדיון שנקבע להיום, נוגע לחמש הרשויות שציינתי בהתחלה.

מגלי והבה: יזמנו את הדיון הזה על מנת להראות את העובדות ברשויות האלה.

מגלי והבה: אני מקווה שאחרי שוועדת הכספים תשמע אותנו ואת כולם, תקבל החלטה חשובה בנושא.

מגלי והבה: מדובר בראשי רשויות חדשים לגמרי, שלא היו קודם, ואנחנו מציינים את מצבן של הרשויות האלה.

מגלי והבה: בדליית אל כרמל, למשל, ראש המועצה מצא חובות בסך 50 מיליון שקלים.

מגלי והבה: מועצת עוספייה מצאה חובות בסך 67 מיליון שקלים כתוצאה מהפירוק.

מגלי והבה: במועצה המקומית מג'ד אל כרום מדובר על חובות של 93 מיליון שקלים, בדיר אל אסד 45 מיליון שקלים ובבענה חובות בסך 26 מיליון.

מגלי והבה: זאת אומרת, שעוד לפני שראשי הרשויות דרכו על מדרגות המועצה, הם מצאו את עצמם מול חובות בסך 280 מיליון שקלים, שהם קיבלו בירושה כתוצאה מהאיחוד.

מגלי והבה: אחרי שהוחלט על חוק הפירוק בחלקן היו ועדות קרואות, שבהן האחריות על הרשויות האלה היא של משרד הפנים.

מגלי והבה: רוב הרשויות האלה במצב סוציו-אקונומי נמוך ביותר.

מגלי והבה: גם יושב ראש הוועדה וגם אני הזדהינו והיינו אחת מהעדות המקופחות בכנסת הזאת.

מגלי והבה: לאורך התקופה סבלנו מחוסר תקציבים ומאי שיוויון מוחלט.

מגלי והבה: אני יכול לומר שגם חצור הגלילית וגם קריית שמונה מצטרפות למקופחות בתקציבים ובמענקי האיזון.

מגלי והבה: ביקרתי בכל הרשויות האלה וראיתי שבכל נושא שראש המועצה רוצה לגעת בו הוא מוצא את עצמו בפני שוקת שבורה.

מגלי והבה: מדובר במשכורות לעובדים, בחובות לספקים, בנושאי מלוות, איסוף אשפה, חשמל ושירותים יום-יומיים שראש מועצה אמור לספק לרשות שלו.

מגלי והבה: ראיתי ראשי מועצה שבאו עם רצון להציל את היישובים שלהם ולתת את השירות שכל בוחר מצפה לקבל מהנבחרים שלו, אבל חלק מראשי הרשויות יושבים בתנאים לא תנאים כי פירקו את המועצות.

מגלי והבה: במועצת עוספייה אפילו אולם כמעט ואין ובדיר אל אסד חשבתי שאני מבקר במדינה בעולם השלישי.

מגלי והבה: המועצה יושבת במקום שכור ואולי רק בשנות החמישים המדינה נתנה תנאים כאלה לרשויות שלה.

מגלי והבה: לא באנו לדבר על המבנים אלא על מצוקה אמיתית.

מגלי והבה: קיבלנו דוח של מענקי האיזון שמשרד הפנים מחלק לרשויות המקומיות.

מגלי והבה: הסעיף של מענקי האיזון לחמש הרשויות האלה היה ריק, אבל לא איבדנו תקווה.

מגלי והבה: בא שר הפנים לכך וכשהתווכחנו אתו על תקציב מענקי האיזון הוא אמר: השארתי 60 מיליון שקלים מהתקציב הכללי שמיועדים לאותן רשויות שפירקנו.

מגלי והבה: אני רוצה להזכיר לך, אדוני, שכאשר חוקקנו את חוק הפירוק דיברנו על הרצון שלנו שיהיה מענק הסתגלות לאותן רשויות, אבל גם זה לא קיים ולא נמצא.

מגלי והבה: הבאנו את זה לדיון בוועדת הכספים היום כדי שנוכל לתת איזושהי ישועה לרשויות האלה כי אף ראש רשות לא יכול לחזור לרשות שלו ולהגיד: הייתי בדיון בוועדת הכספים ואפילו אין לי תשובה בשבילכם לגבי 60 מיליון השקלים האלה.

מגלי והבה: משרדי האוצר והפנים צריכים למצוא פתרון לגבי חלוקת המענק כדי לתת לראשי הרשויות האלה אור בתחילת המנהרה, לא בקצה המנהרה, על מנת שיוכלו לקדם את הרשויות שלהם ולהחזיר אותן לשגרה.

מגלי והבה: אני רוצה לציין שרוב הרשויות שביקרתי בהן התחילו בתכנית הבראה קשה ביותר.

מגלי והבה: בדיר אל אסד, למשל, הורידו 50% מכל המשרות בלי לשאול את ראש המועצה ואמרו לו: מהנדס מועצה – חצי משרה, מזכיר – חצי משרה.

מגלי והבה: הורידו להם חצי מכל המשרות בכפייה.

ציון פיניאן: חלה עלייה בגביית הארנונה?

מגלי והבה: בוודאי.

מגלי והבה: אני רוצה לומר כמה מילים לפרוטוקול לגבי גביית הארנונה.

מגלי והבה: גם מועצה שתגיע ל-100% גביית ארנונה לא תכסה את הצרכים של המועצה.

מגלי והבה: אין לנו איזורי תעשיה, אין מבני ממשלה שמשלמים ארנונה ואין תיירות.

מגלי והבה: עקבתי אחרי מועצה שלא נמצאת בפירוק, ג'וליס, שבה הגיעו לשיעור גבייה של 75% עוד לפני סוף השנה, 7.5 מיליון שקלים, אבל זה לא פתר להם שום בעיה.

מגלי והבה: בואו לא נתייחס רק לנושא הגבייה כמשימה.

מגלי והבה: המשימה שלנו פה צריכה להיות כיצד אנחנו נותנים מענק או כסף שהוקצה לרשויות האלה.

מגלי והבה: הוועדה צריכה לקבל החלטה כדי שכל ראש רשות יוכל לחזור עם תקציב התחלתי, שאתו הוא יכול לצעוד קדימה במבוך הבעיות שקיימות.

מגלי והבה: אני מבקש לאפשר לראשי הרשויות לבטא את הכאב שלהם כי אני דיברתי באופן כללי.

מגלי והבה: אני מקווה שנשמע את התשובות של משרדי הפנים והאוצר.

מגלי והבה: תודה.

משה גפני: תודה.

משה גפני: מי נמצא כאן ממשרד הפנים?

משה גפני: אנחנו עוסקים כאן בדיון מהיר וזה לא יהיה דיון ארוך.

משה גפני: חבר הכנסת מגלי והבה העלה, ובצדק, את המצוקה של הרשויות ואנחנו מייד מקיימים את הדיון, אבל אני רוצה להתמקד בדברים.

משה גפני: אני לא הולך לפתוח דיון על מדיניות ממשלת ישראל וביקור קלינטון.

משה גפני: במשרד הפנים השאירו כסף לרשויות הללו, איפה הוא?

משה גפני: אני מבקש תשובה לשאלה.

ציון פיניאן: אני מבקש להוסיף עוד שאלה – איפה עומדים הקיזוזים במענקי האיזון לרשויות במגזר?

מוחמד מנעא: כבר תשעה חודשים אין משכורות ובעוד שבועיים חג הקורבן.

משה גפני: אם אין כסף, לא משלמים משכורות ואין בעניין הזה שום פטנט.

משה גפני: אני מבקש מאגף תקציבים להתייחס.

סיון להבי: אכן, ברשימה שהועברה לוועדת הכספים, הרשויות שפוזרו לא היו ברשימה.

סיון להבי: נערכה הקצאה מתוקנת לחמש הרשויות והיא גבוהה מההקצאה שהיתה לשתי הרשויות המאוחדות.

סיון להבי: לכן, לקח זמן עד שנאספו כל הנתונים מהרשויות וההקצאה הועברה לרשויות.

משה גפני: ההקצאה כבר הועברה?

משה גפני: יש פה ראש מועצה שקיבל אישור או קיבל איזשהו מענק?

סיון להבי: בוא נעשה סדר.

משה גפני: אני בעד סדר, אבל אתה אומר שהועברו.

משה גפני: אתה בטוח שלרשויות האלה?

סיון להבי: ההקצאה הוכנה והועברה.

משה גפני: הם ראשי רשויות והם מבינים איך מנהלים רשות ואתה משרד הפנים ואתה יודע איך מתנהלת המדינה.

משה גפני: אתה צריך להסביר לי כי אני לא מבין איך אתה מקצה כסף לרשויות האלה וראשי הרשויות לא יודעים?

משה גפני: רק עובדת הנקיון שם יודעת וראש הרשות לא יודעת?

סיון להבי: אני אתעלם מההערה הצינית, כבודו.

משה גפני: אתה רוצה שאני אשאל ברצינות, לא בציניות.

משה גפני: אני יכול להגיד שמשרד הפנים לא שווה כלום.

משה גפני: עדיף לך שאני אדבר בציניות.

סיון להבי: נוסחת גדיש, שעל פיה מחולק מענק האיזון, כוללת בתוכה פרמטרים רבים.

סיון להבי: המשרד שלנו היה צריך זמן כדי לקבל את כל הנתונים הרשויות, לדוגמה: עומס המלוות של הרשות, סך האזרחים מתחת לגיל 18, סך האזרחים מעל גיל 65, סך החובות לפנסיה וכו'.

סיון להבי: מרגע שהועברו כל הנתונים למשרד הוקצאו הכספים מחדש.

סיון להבי: האם הכספים הועברו בפועל לרשויות?

סיון להבי: ייתכן ויש עיכוב.

סיון להבי: זה יכול להיות עיכוב טכני מבחינת סידור חשבון הבנק של רשות וכו' או מבחינת העברת מענק חד פעמי, שעדיין לא הובהר עם משרד האוצר.

סיון להבי: מבחינת ההקצאה, הרשויות יכולות לקבל את ההקצאה שלהן.

סיון להבי: מבחינת מעבר בפועל – זה עניין שיתוקן בטווח הקצר.

סיון להבי: האם הרשויות האלה זקוקות לתכניות הבראה?

סיון להבי: התשובה היא חיובית.

משה גפני: מתי הן אמורות לקבל את זה?

סיון להבי: אני מעריך שהן יקבלו את הקצאת מענק האיזון תוך עשרה ימים.

משה גפני: אפשר לזרז את זה?

משה גפני: הם לא משלמים משכורות.

מוחמד מנעא: וגם בהתחשב בחג שיש לנו בעוד שבועיים.

מירי רגב: אנחנו צריכים לכבד את החגים של כולנו והשאלה היא האם אפשר להקדים את זה ולפחות לשלם משכורות לפני החג.

סיון להבי: אני אעלה את זה במשרד ואני מאמין שאם לא יהיו בעיות טכניות, זה אפשרי.

כרמל נאסר אלדין: הקצאת מענק האיזון היא פונקציה פר חודש, קרי: היה ולמועצה המקומית דליית אל כרמל זה מה שיוקצה פר חודש, וזה נזיד עדשים בחובות הענקיים שקיימים.

משה גפני: אני מדבר ברצינות – מכיוון שהרשויות הללו לא אשמות במה שקרה.

משה גפני: ..

יוסף ברון: זה לא מדויק.

משה גפני: מי אדוני?

יוסף ברון: אני ממונה על מחוז הצפון במשרד הפנים.

יוסף ברון: אנחנו לא רק צינור להעברת כספים.

יוסף ברון: אני לא מחפש אשמים אלא שהתושבים יקבלו שירותים כמו שמקבלים שירותים בכל היישובים במדינת ישראל.

יוסף ברון: אומר בכנות שאני מדבר רק על הרשויות מג'ד אל כרום, בענה ודיר אל אסד, שהיו בעבר עיריית אל שאגור.

יוסף ברון: עיריית כרמל שייכת למחוז חיפה.

יוסף ברון: הרשויות האלה אוחדו בשנת 2004 לעיריית אל שאגור והאיחוד הזה היה מין שם בלבד, אבל בפועל לא נעשה שום איחוד.

יוסף ברון: הרשויות מונות כ-30 אלף תושבים ולמעשה הם המשיכו לשבת באותם מבנים, הפקידים – מדובר על כ-400 עובדים שמקבלים משכורות – נשארו ללא קיצוצים ופיטורין והמשיכו לפעול.

יוסף ברון: כוונת האיחוד היא לייעל את המערכות, אבל בפועל לא היתה שום התייעלות וכל הפקידים שהיו בשלוש הרשויות הקודמות נשארו.

משה גפני: אם כך, נכשלתם.

יוסף ברון: זה לא אנחנו.

יוסף ברון: בהתחלה ניהלו אותם ראשי הרשויות ולאחר מכן היה ראש רשות ממונה, שהיה מתושבי הכפר.

משה גפני: אני הצבעתי נגד האיחוד כי חשבתי שהאיחוד לא יעשה טוב.

יוסף ברון: במאמר מוסגר אני בדעתך.

משה גפני: אמרתי בכנסת שלא ייצא מזה שום דבר וטובה לא תצמח מזה, אבל הממשלה ההיא עמדה על כך שהאיחוד יקרה.

משה גפני: עכשיו אתה אומר שהאיחוד לא היה שווה כלום.

משה גפני: שמתם ממונה שלכם, איש משרד הפנים שלא הצליח.

משה גפני: הוא לא התייעל, נשארו במבנים וכו', וגם על זה אני סולח.

משה גפני: מה אתם רוצים עכשיו מהעובדים המסכנים שכבר תשעה חודשים אין להם משכורת?

משה גפני: הרי הם לא שותפים למדיניות, לא של ההצלחות שלכם ולא לכשלונות שלכם?

משה גפני: למה אתה נכנס לדבריי כשאני מבקש ממשרד הפנים שהיות ולאנשים אין משכורת כבר הרבה חודשים, במקום עשרה ימים שזה יהיה חמישה ימים?

משה גפני: מה רע בזה?

משה גפני: אתה רוצה להוריד את זה לשלושה ימים?

משה גפני: אין אפשרות.

יוסף ברון: אני מבקש להשיב בקצרה.

יוסף ברון: הואיל ואנחנו מכירים את ההיסטוריה וגם אתה מכיר אותה, אומר כך: כדי שהכסף שאנחנו נזרים לא יהיה רק הזרמה בעלמא, הייתי רוצה לקשור את זה לתכנית הבראה כדי שלא נזרים כספים, אבל החובות יישארו חובות, מקבלי השכר יישארו אותם מקבלי שכר וכו'.

משה גפני: אני מקבל את דעתך ואני מבקש לא להעביר כסף.

משה גפני: כמה זמן אורך להכין תכנית הבראה בחמש הרשויות האלה?

יוסף ברון: נשאל את ראשי הרשויות תוך כמה זמן הם יכולים להגיש תכנית הבראה?

יוסף ברון: אני חושב שהיה להם מספיק זמן מאז שהם נכנסו לתפקיד להגיש תכנית הבראה.

יוסף ברון: אם הם יגישו תכנית הבראה מחר בבוקר, תוך שלושה ימים אפשר יהיה להגיש את הכספים.

כרמל נאסר אלדין: הגשנו.

יוסף ברון: אם התכנית עברה את הבדיקה של אגף התקציבים שלנו, הכסף יוזרם.

מגלי והבה: מה ההתניות האלה?

מגלי והבה: תתעוררו כבר, תפסיקו להתעלל ברשויות.

משה גפני: אדוני, הממונה על המחוז, אני מודה לך.

כרמל נאסר אלדין: מבנה ארגוני שנכפה עלינו הסכמנו לו וזה חלק מתכנית ההבראה.

משה גפני: אני מבקש מראשי הרשויות להתייחס בקצרה בבקשה.

כרמל נאסר אלדין: תסלחו לי על הביטוי, אבל אני חושב שיש רעות ורשעות בכל הדיון הזה.

כרמל נאסר אלדין: תושבי כל היישובים האלה הם תושבי מדינת ישראל.

כרמל נאסר אלדין: חוק הפירוק נחקק בכנסת ישראל וחברי הכנסת הם שחוקקו אותו.

כרמל נאסר אלדין: האוכלוסיה הזאת זכאית לשירות קוהרנטי וטבעי כמו כל אדם במדינת ישראל.

כרמל נאסר אלדין: היו ועדות ממונות, שמשרד הפנים הציב אותן ונכשל כשלון חרוץ.

כרמל נאסר אלדין: אני כראש רשות עומד בפני שוקת שבורה.

כרמל נאסר אלדין: לא צריך להתנות התניות.

כרמל נאסר אלדין: אני מבקש את הדרייב, את ההתנעה בקטע הראשון.

כרמל נאסר אלדין: אני יודע לגבות מהאוכלוסיה שלי, אני יודע לעשות תכנית הבראה, אני יודע מה זה אבני בוחן, אבל אני גם יודע שתכניות הבראה בהיסטוריה של המגזר הערבי בכלל ושל המגזר הדרוזי בפרט, כשלו בגלל שאנשי משרד האוצר ומשרד הפנים כפו על ראשי הרשויות תכניות הבראה שלא רלוונטיות לאוכלוסיה.

כרמל נאסר אלדין: מר מגלי והבה טען טענה נכונה – מבחינה עקרונית אנחנו גרעוניים גם אם נגבה 100%.

כרמל נאסר אלדין: מה לעשות, המצב הסוציו-אקונומי שלנו נמוך ואין אצלנו מפעלים או אזורי תעשיה.

כרמל נאסר אלדין: כדי שהאוכלוסיה הזאת, חלילה וחס, לא תלך לאלימות או למצב קשה וכדי שהעובדים שלנו אכן יקבלו את המשכורות שלהם בזמן, מן הדין שהיום יוזרמו כספים נורמליים.

כרמל נאסר אלדין: לא מדובר על מענק איזון אחד של 900 אלף שקלים או 700 אלף שקלים.

כרמל נאסר אלדין: מדובר על כמה מענקי איזון, שיוכלו לאושש את הקופה שלנו ולהביא אותנו למצב נורמלי כדי שנוכל להניע את העניינים שלנו בצורה נכונה.

כרמל נאסר אלדין: תודה רבה.

משה גפני: תודה רבה.

משה גפני: יש עוד ראש רשות שרוצה לדבר?

מוחמד מנעא: קודם כל, אני מודה לוועדה ובמיוחד למר מגלי והבה.

מוחמד מנעא: אני פונה אליכם להציל את ילדי מג'ד אל כרום ואת תושבי מג'ד אל כרום וכן את תושבי כל הרשויות המקומיות.

מוחמד מנעא: אנחנו בסכנת מוות.

מוחמד מנעא: הביוב זורם בכל הכפר, האשפה לא נאספת, מקורות רוצה לסגור לנו את המים כל שני וחמישי.

מוחמד מנעא: במשך 15 שנה לא היתה הידרדרות בכספים.

מוחמד מנעא: שלושים שנה הייתי במועצה, 15 שנה כמזכיר ו-16 שנה כראש מועצה ולא היה גרעון.

מוחמד מנעא: ב-15 השנים האחרונות, מ-93' ועד היום, הממשלה הזרימה כסף בלי סוף לרשויות.

מוחמד מנעא: לאן נעלם הכסף הזה?

מוחמד מנעא: אני מאשים את הממשלה ואת משרד הפנים.

מוחמד מנעא: יש שחיתות, אבל מה הם עשו?

מוחמד מנעא: איפה הכסף שהזרימו לראשי הרשויות הקודמים?

מוחמד מנעא: היה לנו ממונה מטעם משרד הפנים במשך תשעה חודשים ובכל התקופה הזאת לא קיבלנו משכורות.

מוחמד מנעא: כשהיו ראשי מועצות מושחתים קיבלנו משכורות, אבל כשהיו אנשי משרד הפנים לא קיבלנו משכורות.

מוחמד מנעא: אני רוצה לבקש מכם לבדוק את זה עד הסוף.

מוחמד מנעא: בנוסף לזה, החודש גבינו מיליון ורבע שקלים בכוחות עצמנו.

מוחמד מנעא: אני רוצה שתבדקו כמה גבו ראשי המועצות שהיו.

מוחמד מנעא: אני אומר שנעשה כל מה שתבקשו מאתנו כדי להציל את התושבים והילדים של חמשת הכפרים, במיוחד במג'ד אל כרום.

מוחמד מנעא: על מנת לעשות סדר אנחנו מוכנים לעשות הכל.

מוחמד מנעא: הממשלה נרדמה בשמירה ואנחנו סובלים.

מוחמד מנעא: אני מבקש את עזרתכם.

ציון פיניאן: תודה רבה.

ציון פיניאן: ראש מועצת עוספייה, בבקשה.

ואג'י כיוף: אני רוצה להודות לחבר הכנסת מגלי והבה על הדיון המהיר.

ואג'י כיוף: אני רוצה לפנות לחברי הכנסת שנוכחים בדיון הזה ולכל הפקידים שקובעים ולומר לכם שאתם לא יודעים כמה אתם בונים חברה מתוסכלת.

ואג'י כיוף: אתם לא יודעים שתקרת הזכוכית של תושבי עוספייה היא רק לאסוף את הזבל ושיהיו מים בברזים.

ואג'י כיוף: הם לא מחפשים תיאטרון ולא תרבות ולא חינוך.

ואג'י כיוף: זאת תקרת הזכוכית ומישהו עוד טוען שהוא רוצה ישראליזציה?

ואג'י כיוף: מישהו חושב על הביטויים האלה?

ואג'י כיוף: באתי להיות שרת, לא נכבד.

ואג'י כיוף: תשכחו מתקופת הנכבדים, אבל שרת לא צריך מטאטא?

ואג'י כיוף: הוא לא צריך דלי?

ואג'י כיוף: הוא לא צריך מטלית?

ואג'י כיוף: עכשיו מדברים על תכנית הבראה?

ואג'י כיוף: הרי היה מפרק של משרד הפנים במשך שנה, מה הוא עשה?

ואג'י כיוף: הוא נתן לחוב הזה לגדול.

ואג'י כיוף: שמשרד הפנים יגיד שאת ה-60 מיליון שקלים מחלקים לכל הרשויות על חשבון תכנית ההבראה.

ואג'י כיוף: אני רוצה להגיד לכם שילדים בבתי הספר היסודיים בעוספייה הוכרחו להביא אתם נייר טואלט.

ואג'י כיוף: אני אומר את זה בכנסת ישראל, אני אומר את זה בוועדת הכספים ואני פונה אליכם.

ואג'י כיוף: עשיתי הרבה תפקידים בחיים, אבל באתי להציל את החברה שלי.

ואג'י כיוף: תושב של נווה שאנן רוצה תיאטרון, רוצה תרבות, אבל תושב עוספייה רוצה נקיון, טיפול בביוב, אשפה, תאורה בכביש.

ואג'י כיוף: הוא רוצה כביש.

ואג'י כיוף: תאמינו לי שבהרבה שכונות בעולם העני אין שכונות כמו שיש בכפרים האלה.

ואג'י כיוף: לכן אני פונה ליושב ראש הישיבה ואני אומר שאפשר לנצח את כל המהלך הזה אם יהיו כוונות טובות.

ואג'י כיוף: אפשר להזרים עכשיו כסף ולעשות את זה על חשבון תכניות ההבראה.

ואג'י כיוף: כל ראש רשות שמתחשבן על תכנית ההבראה הוא יתחשבן גם על הכסף הזה.

ציון פיניאן: תודה רבה.

חנן טהר: שמעתי את חבר הכנסת מגלי והבה, שאמר דברים מאד נכונים וחשובים.

חנן טהר: כידוע, חצור הגלילית נמצאת במרכז הגליל וכמו שכתוב בתנ"ך היא אם הממלכות.

דוברת: חנן, תדבר לעניין.

דוברת: זה דיון מהיר.

דוברת: תגיד את מה שצריך לעניין.

דוברת: אין לנו משכורת ואין לנו איך לכלכל את המשפחות שלנו.

ציון פיניאן: סליחה, אני מבקש לדבר רק ברשות.

ציון פיניאן: את חצור אני מכיר טוב טוב, יותר טוב מטבריה.

חנן טהר: אנחנו הרבה מעבר לשוקת השבורה.

חנן טהר: אנחנו נמצאים בתוך סרחון של ביוב שעולה מהיישוב, דבר שפוגע גם בחינוך של ילדינו ובעבודה שלנו.

חנן טהר: חצור היא אחרי הגדלת הארנונה באחוזים לא מבוטלים וכל שנה היא נדרשת על ידי משרד הפנים לעשות תכנית הבראה ואין לזה סוף.

חנן טהר: בחצור יש חשב מלווה כבר חמש שנים, חצור בגרעונות ולדעתי הוא כשל בתפקידו כי הוא לא הצליח לאזן ולייצב את חצור ולהביא את חצור למה שהיא היתה לפני שהוא הגיע.

חנן טהר: אכן, היינו בדרך המלך, אבל הוא סרח והוא חטא בתפקיד שלו ולא הצליח.

חנן טהר: לנו אין משכורות כבר שלושה חודשים.

חנן טהר: אנחנו מדברים על הצרכים הבסיסיים שלנו שמגיעים לנו בזכות על זה שעבדנו.

חנן טהר: אמר ראש המועצה לפניי שצריך מטאטא ואכן, כעובד סוציאלי אני מנקה את המזרקים של הנרקומנים שעשו את הבדיקה אצלנו כי זה חלק מהעבודה.

חנן טהר: באנו לכאן כדי לבקש לתקן את התקציב של חצור ולקבל את המשכורות של העובדים.

ציון פיניאן: תודה.

ציון פיניאן: עבאס תיתי, בבקשה.

עבאס תיתי: קודם כל אני מודה למגלי והבה, שאפשר לנו את הבמה על מנת להציג את מה שכואב לנו.

עבאס תיתי: כולנו באותה סירה מבחינת אי תשלום שכר והמצב הירוד ביותר בכפרים האלה.

עבאס תיתי: גשמי הברכה באו אלינו בצפון, אבל היינו צריכים כוחות הצלה על מנת להוציא את הילדים שלנו מרוב שלוליות.

עבאס תיתי: מה שקרה מדאיג וחמור מאד במדינה מתוקנת בשנת 2010 ולא ייתכן שנחיה במצב כזה.

עבאס תיתי: הכפר שלי הוא הקטן מבין שלושת הכפרים וכשעשו את האיחוד הארור הזה, נכנסתי עם אפס גרעונות.

עבאס תיתי: היום מעמיסים עליי עוד 13 מיליון שקל ובתקופת האיחוד לא היה לי שום פרויקט או שום דבר שיכולתי להתגאות בו, אלא רק אסונות שנפלו על הכפר בענה לאחר תכנית ההבראה, שבה חתכנו בבשר החי בתקופת הוועדה הקרואה.

עבאס תיתי: מה אתם רוצים מאתנו?

עבאס תיתי: אנחנו ראשי מועצות שהגיעו אחרי ועדות קרואות.

עבאס תיתי: אם הוועדות הקרואות לא יכלו לממש ולעשות את המוטל עליהן מבחינת תכניות ההבראה, מה אתם מבקשים ממני היום?

עבאס תיתי: אני מוכן לכל דבר.

עבאס תיתי: למרות שכפו עלינו לעשות תכנית הבראה, קיבלנו את זה, אבל ללא רוח גבית היכן שצריך, אנחנו לא יכולים להתקיים.

עבאס תיתי: תודה רבה.

חיים אורון: אדוני היושב ראש, מי פה נציג האוצר ומשרד הפנים?

ציון פיניאן: נציג משרד הפנים נמצא פה.

ציון פיניאן: חברת הכנסת מירי רגב, בבקשה.

מירי רגב: תודה לך, אדוני היושב ראש.

מירי רגב: כל מה שקורה במצב העיריות הוא קטסטרופה.

מירי רגב: אנחנו חייבים להביא לדיון את הפנים ואת האוצר כדי להפסיק את ההתעללות בעובדים ולטפל במצב.

מירי רגב: כל מה שקורה היום גם עם חצור הגלילית,שהיא בית שאן מספר שתיים, חייב להיפתר באופן מיידי.

מירי רגב: אני מבקשת להעלות את זה גם היום לשר האוצר במסגרת ישיבת הסיעה וגם פה, בוועדת הכספים, לדאוג לדיון בכל מה שקורה עם הרשויות בכלל ועם הפריפריה.

מירי רגב: לגבי הרשויות הדרוזיות.

מירי רגב: הדרוזים הם קשר דם שלנו לא רק עם החיילים המתים אלא גם ביום-יום.

מירי רגב: צריך להתייחס לרשויות הדרוזיות עם יותר כבוד ובצורה יותר רצינית.

מירי רגב: צריך שתהיה החלטה מיידית של ועדת הכספים שמעבירים כסף מיידית לחג הקורבן.

מירי רגב: ההמלצה של ועדת הכספים צריכה להעביר כסף לחג הקורבן ובלי שום קשר לזה לקיים דיון רציני בוועדת הכספים בסוגיית המועצות הדרוזיות בהשתתפות היושב ראש והגורמים הרלוונטיים.

ציון פיניאן: תודה רבה.

ציון פיניאן: חבר הכנסת חיים אורון, בבקשה.

חיים אורון: אני לא יודע מי מראשי הרשויות שבא לפה בא לבקש כבוד.

חיים אורון: לדעתי הם באו לבקש כסף ואני מציע שאת הכבוד ניתן אחרי שניתן את הכסף.

חיים אורון: אני אומר בעברית מאד פשוטה, שכאשר קיצצו את מענקי האיזון, כל מי שקיצץ ידע שאלה ייפלו ראשונים.

חיים אורון: והם נופלים ראשונים.

חיים אורון: היו פה כבר מאה דיונים.

חיים אורון: תנו למועצות את השכר, תנו למועצות את השכר ואל תפגעו באנשים שלא אחראים לוועדה קרואה והם לא ישבו בראשות המועצה קודם והם לא מנהלים עכשיו ויכוח.

חיים אורון: הם עבדו – הם פינו אשפה, הם היו שרתים בבית הספר, הם היו עובדים סוציאליים וצריך לתת להם שכר לפני חג הקורבן, באמצע חג הקורבן, אחרי חג הקורבן, עכשיו.

חיים אורון: ראשית צריך להגיד שלכל מועצה נותנים את סכום הכסף, שיאפשר לה לתת משכורות.

חיים אורון: עכשיו ההסתדרות כבר גם לא בתמונה ופעם היו שביתות בכל הארץ.

חיים אורון: לא יכול להיות שאנשים לא מקבלים שכר שישה חודשים, שבעה חודשים או חודש אחד.

חיים אורון: קודם כל תסדירו את זה, תעבירו את הכסף הזה ועל השאר תבואו לכאן.

חיים אורון: הייתי כבר במאתיים דיונים כאלה, יסבירו לנו על הבראה ועל עוד דברים.

חיים אורון: אין מספיק מענקי איזון ולכן הרשויות האלה – תראו מי יושב פה, עוד פעם חצור הגלילית בפעם המאה, עוד פעם עוספייה – יושבות כאן.

חיים אורון: קודם כל שייתנו שכר.

ציון פיניאן: תודה רבה לחבר הכנסת חיים אורון.

ציון פיניאן: נציג ההסתדרות נמצא פה?

אלי יריב: שמעתי בקשב רב את דבריו של הממונה על מחוז הצפון.

אלי יריב: אנחנו מתנגדים לקשור את תכניות ההבראה עם תשלום השכר.

אלי יריב: קודם כל שישלמו את השכר ואחר כך יעשו תכניות הבראה.

אלי יריב: תכנית הבראה לא עושים ביומיים-שלושה וזה אורך זמן, לפעמים חודשים.

אלי יריב: קודם כל שישלמו את השכר ואחר כך ידברו על תכניות הבראה ולא להתלות אחד בשני.

אליעזר סלומינסקי: סליחה שאני מתפרץ, אבל משרד הפנים מטפל בתכניות הבראה בצורה כושלת ביותר.

אליעזר סלומינסקי: מביאים לו תכניות והוא לא מתייחס אליהן.

אליעזר סלומינסקי: צריך לעשות חקירה במשרד הפנים איך הם מנהלים את תכניות ההבראה.

ציון פיניאן: תודה.

ציון פיניאן: ראש מועצת דיר אל אסד, בבקשה.

נסר סנעאללה: אני מצטרף לתודות לחברנו, מר מגלי והבה, על היוזמה והזירוז של הדיון הזה, לחברי הוועדה ולכל חברי הכנסת שנוכחים כאן.

נסר סנעאללה: אני מצטרף לכל מה שנאמר פה על ידי חבריי, ראשי הרשויות, אבל אני רוצה להדגיש דבר אחד: ביום שנבחרנו לתפקיד ועוד לפני שנכנסנו לתפקיד היתה שביתה של שלוש הרשויות במשך חודשיים.

נסר סנעאללה: עוד לפני שהתחלנו במילוי תפקידנו היינו במשא ומתן ובהבטחות לוועדי העובדים ולעובדים והצלחנו להחזיר אותם לעבודה, למרות שהם לא קיבלו שקל אחד רק על מנת לא לפגוע באנשים ולהמשיך לתת את השירותים.

נסר סנעאללה: אחרי השבתה של חודשיים, כל העובדים בשלוש הרשויות חזרו בלי לקבל שכר.

נסר סנעאללה: לפני כחודשיים היה חג הרמאדן והעובדים שלנו היו ללא שכר.

נסר סנעאללה: בעוד שבועיים יש לנו את חג הקורבן ואנחנו לא צופים לפי הדיון הזה שיהיה שכר.

נסר סנעאללה: בדף שחילקתי צירפתי את האיום של ארגון המורים, שעומד להשבית את מערכת החינוך אצלי בכפר עוד השבוע.

נסר סנעאללה: כבר ארבעה חודשים לא קיבלו שכר במערכת החינוך.

נסר סנעאללה: עובדי המועצה לא קיבלו שכר במשך תשעה חודשים ובחינוך ארבעה חודשים.

נסר סנעאללה: על פי חוק הפירוק, היה מה שנקרא בחוק מענק הסתגלות, שלא קשור לתכנית הבראה או לכל תשלום אחר.

נסר סנעאללה: את המענק הזה ראינו בחוק אבל עד היום לא ראינו ממנו שקל אחד.

נסר סנעאללה: מענקי האיזון – גם אם נלך לפי הספרים בשלוש הרשויות לא נשאר מענק איזון אפילו לשנה הזאת.

נסר סנעאללה: מה עשה ראש הרשות הממונה בשנה האחרונה?

נסר סנעאללה: כשלחצנו יותר מדי הם הקדימו את תשלום מענק האיזון בחודשים אוקטובר-נובמבר ושילמו שתי משכורות לעובדים שלנו.

נסר סנעאללה: היום יש לנו מנה אחת ממענק האיזון של כ-1.5 מיליון שקל לשלוש הרשויות יחד.

נסר סנעאללה: דיר אל אסד הוא כפר המונה 11 אלף תושבים וכל הצפי שלנו מגבייה על פי הרישומים יגיע ל-6 מיליון אם נגבה 100%, בלי הנחות.

נסר סנעאללה: כאשר אנחנו באשכול 2, לפי המצב הסוציו-אקונומי, 50% זכאים להנחות ואם נגבה 100% יהיו לנו 3-4 מיליון שקל.

נסר סנעאללה: מה אפשר לעשות עם סכום כזה?

נסר סנעאללה: הגבייה היא לא הנושא, המדיניות מוטעית אצלנו.

נסר סנעאללה: לכן אנחנו צריכים עכשיו חמצן כדי להחזיר את העובדים לעבודה שיהיה להם כסף למשפחה בעוד שבועיים ולא לחכות עד ערב החג.

נסר סנעאללה: צריך להתחיל להתארגן מהיום לחג ולכן אנחנו מבקשים לתת לנו כסף לשלם משכורות לעובדים ולתת לנו משהו כדי שנוכל להתקיים כרשות, לשלם עבור פינוי האשפה, עבור המים ועבור כל השירותים האלה כדי שלא ינותקו לפני החג.

משה גפני: תודה רבה.

משה גפני: ראש מועצת חצור הגלילית, בבקשה.

שמעון סוויסה: אני ראש מועצה חדש ונמצאים פה עובדי המועצה, שכבר חודשיים לא קיבלו משכורת.

שמעון סוויסה: אנחנו יישוב שגובה 89% ארנונה, יישוב שעבר לפני ארבע שנים תכנית הבראה קשה מאד והיום אנחנו עומדים בשנת 2009 עם פחות 10 מיליון שקל מענק איזון, דבר שגורם לנו לשיתוק טוטלי של כל המערכות המוניציפליות.

שמעון סוויסה: אני שואל את ועדת הכספים כיצד יכול יישוב שחי בפריפריה ואין לו שטחים עתירי הכנסות, אין לו בסיסים צבאיים ולא משרדי ממשלה, להביא כסף לחיות?

שמעון סוויסה: אני רוצה לתאר את מה שקורה בחצור – אין גנן, אין עובדי נקיון, גני הילדים סגורים.

שמעון סוויסה: אני שואל: על מה?

משה גפני: תודה.

משה גפני: אדוני, ראש המועצה, מר סוויסה, הדיון הזה איננו דיון על חצור אלא על מה שהעלה חבר הכנסת מגלי והבה, אבל היות ודיברנו כמה פעמים ואני מכיר את המצוקה, אני אבקש לקיים דיון דחוף בעניין חצור הגלילית וקריית שמונה.

משה גפני: אי אפשר לנהל כך את היישובים, העובדים לא צריכים לסבול.

חיים אורון: יש עוד עשרה יישובים כמו חצור הגלילית.

משה גפני: ביקשתי דיון על הפריפריה.

חיים אורון: עזוב אותי מהפריפריה, גם אני בפריפריה.

חיים אורון: אני מודה שהסבלנות שלי נגמרת.

חיים אורון: יש קבוצה של רשויות מקומיות – יהודיות, ערביות ודרוזיות – שלא מסוגלת במצב הקיים לקיים את החודש.

חיים אורון: אנחנו מכירים את הרשימה, יודעים מי הן, יודעים מה הבעיה שלהן.

חיים אורון: תקיים דיון על חצור, תקפוץ נצרת עילית, תקיים דיון על עוספייה ותקפוץ דליה.

משה גפני: ג'ומס, אתה חבר ותיק בוועדה ואתה יודע מה שמתרחש.

משה גפני: דיברתי עם ראש הממשלה על המצוקה של מענקי האיזון, דיברתי עם שר האוצר כמה פעמים על העניין הזה, דיברתי עם שר הפנים ועם מנכ"ל משרד הפנים.

חיים אורון: הייתי פעמיים בכותל היום וזה עוזר אותו דבר.

משה גפני: לדעתי, מכל השיחות שלי הכי חשוב שהיית בכותל.

חיים אורון: זה עוזר אותו דבר.

משה גפני: יועץ השר, רצית להגיד משהו?

ואליד נסראדין: לא, אני מסתפק במה שנאמר כבר.

משה גפני: תודה.

משה גפני: אנחנו חייבים לסכם את הדיון הזה, אבל לא נזניח את חצור או את קריית שמונה.

משה גפני: חבר הכנסת חיים אורון צודק, יש פה מדיניות לא מובנת, לא ברורה, עם קיצוץ קשה.

משה גפני: הרשויות העשירות יותר אינן זקוקות למענקי איזון והן מסתדרות בלעדיהם, אבל הפגיעה במענקי האיזון היא פגיעה רק ברשויות החלשות.

משה גפני: אני מקווה שאין בנושא של חצור הגלילית שיקולים נוספים אלא רק שיקולים ענייניים, אבל גם את זה נצטרך לבדוק.

משה גפני: ציון פיניאן, בבקשה.

ציון פיניאן: נמצאים פה חמישה ראשי רשויות מהמגזר וידידינו מחצור ומקריית שמונה, כולם ראשי רשויות חדשים.

ציון פיניאן: הם קיבלו נדוניה שאי אפשר לחיות אתה.

ציון פיניאן: מה עושה משרד הפנים?

ציון פיניאן: בעוד חצי שנה או שנה יביאו ועדה קרואה.

ציון פיניאן: יאמרו להם: נכשלתם, קיבלתם נדוניה של מינוס 20 מיליון שקל או מינוס 50 מיליו שקל ונכשלתם.

ציון פיניאן: כפי שאמרו פה, גם 150% גביית ארנונה לא תספיק.

ציון פיניאן: לכן, תתכוננו לוועדה קרואה כאשר ראשי המועצות של הוועדה הקרואה ידועים מראש.

ציון פיניאן: תתכוננו לזה.

ציון פיניאן: אי אפשר להמשיך וככה מכשילים את הנבחרים.

ציון פיניאן: אני שומע פה שאמרו להם שאם הם יגישו תכניות הבראה הם יקבלו.

ציון פיניאן: הם הגישו תכניות הבראה ועכשיו אומרים להם: לא, קודם נבדוק אותן.

ציון פיניאן: תכניות ההבראה ייכשלו כי אתם לא עומדים בתנאים ועכשיו תחכו עוד חודשיים-שלושה, עוד שנה או שנתיים.

ציון פיניאן: הם מעוניינים בוועדות קרואות ותתכוננו לזה.

ציון פיניאן: לכן אני אומר שיש חג, תזרימו להם כסף לחודשיים-שלושה כדי שיהיה להם ממה לחיות.

ציון פיניאן: תזרימו להם את הכסף כדי שיהיה להם ממה לגמור את החודש.

ציון פיניאן: אני מבקש לא לאטום אוזניים ולא לעצום עיניים.

ציון פיניאן: אני אומר גם לאוצר וגם למשרד הפנים, שאת כל התרגילים שלכם אני מכיר עשרים שנה.

ציון פיניאן: אנחנו מכירים את זה טוב מאד, יש לנו דוקטורט בנושא הזה.

ציון פיניאן: תזרימו כסף, תנו לאנשים לחיות ולנהל עיר.

מירי רגב: למה אי אפשר לקבל החלטה והמלצה שלך להפריד בין השכר לבין המענקים?

מירי רגב: קודם כל ניתן להם שכר.

משה גפני: מה שאת אומרת נכון, אבל הוא לא בר ביצוע.

מירי רגב: למה?

משה גפני: מכיוון שלא את שר הפנים ולא אני שר הפנים.

משה גפני: משרד הפנים מתנהל כפי שהוא מתנהל.

משה גפני: אנחנו צריכים לדרוש עכשיו לא לחכות עשרה ימים אלא לשלם את הכסף תוך חמישה ימים ולקיים דיון מקיף בעניין הזה.

משה גפני: אין לנו יכולת אחרת.

משה גפני: אנחנו יכולים להשלות אותם ולהגיד: אני הולך עכשיו לחדר וכותב צ'ק למשכורות, אבל לא יהיה לזה כיסוי מכיוון שאין לי את הסכום הזה בחשבון הבנק שלי.

משה גפני: אם הייתי שר הפנים הייתי צריך לתת תשובה.

משה גפני: היה פה שר הפנים, חבר הכנסת ציון פיניאן, והוא אמר – כך זה מופיע בפרוטוקול – שאם כתוצאה מהקיצוצים במענקי האיזון הרשויות ייקלעו למצוקה, הוא לא מקים ועדה קרואה.

משה גפני: כך הוא אמר.

משה גפני: הוא אמר שלא יכול להיות שהאשמה היא בממשלה, לא בראשי הרשויות וכתוצאה מכך יהיו ועדות קרואות.

דובר: אני צריך להביא מחר אוכל לילדים, איזו תשובה אני נותן להם?

משה גפני: אני מבקש לסכם כדלהלן: יש דיון מהיר של חבר הכנסת מגלי והבה שאותו אני חייב לסכם ואנחנו חייבים להניח את הסיכום גם על שולחן הכנסת.

משה גפני: לגבי חצור הגלילית, אמרתי לראש המועצה שאני אמור לדבר עם שר הפנים, עם מנכ"ל משרד הפנים וגם עם משרד האוצר כדי לפתור מיידית את הבעיה.

משה גפני: אני אעשה שתדלנות.

משה גפני: אם זה לא יעזור, נתחיל לחשוף שיניים.

משה גפני: אנחנו לא נוכל לעמוד מנגד, אנחנו לא רשות מבצעת.

משה גפני: אנחנו רשות מפקחת ותפקידנו לפקח על עבודת משרד הפנים.

משה גפני: אנחנו איננו שבעי רצון, אם לנקוט בלשון המעטה, מהתפקוד בכל הקשור לרשויות האלה.

משה גפני: במקרה של חצור הגלילית או קריית שמונה, זאת קטסטרופה.

משה גפני: כשאנשים לא מקבלים את השכר שלהם ולא מקבלים אוכל לילדים, המשמעות של העניין היא שאנחנו מדינה נכשלת ואין על זה ויכוח.

משה גפני: אנחנו נעשה את מה שאנחנו יכולים ואני לא רוצה להכניס אתכם לאשליות.

משה גפני: אנחנו נפעיל את כל כוחנו על מנת שהבעיה הזאת תיפתר, לפחות זמנית, כדי להגיע לדיון ענייני.

משה גפני: לגבי הדיון המהיר שביקש חבר הכנסת מגלי והבה – ועדת הכספים קיבלה את הדברים.

משה גפני: מדובר בראשי רשויות חדשים, שנעשה שם פירוק.

משה גפני: כתוצאה מדיונים שהתקיימו עד לרגע זה לא קיבלו מענק לחלוטין ומשמעות העניין היא סגירת היישובים.

משה גפני: אנחנו מבקשים/דורשים או גם דורשים וגם מבקשים, תלוי לאיזה פקיד נותנים את זה במשרד הפנים.

משה גפני: ..

חיים אורון: אנחנו תובעים.

משה גפני: אנחנו תובעים, דורשים ומבקשים.

משה גפני: אחר כך אני אגיד לך לאיזה פקיד להגיד תובעים, לאיזה פקיד להגיד דורשים ולאיזה פקיד להגיד מבקשים.

משה גפני: אנחנו מבקשים שהמענקים יועברו לרשויות באופן מיידי ותוך חמישה ימים.

משה גפני: הרשויות הדרוזיות נמצאות לפני חג הקורבן, אבל מעבר לעניין הזה הם לא קיבלו משכורות חודשים ארוכים.

משה גפני: תשעה חודשים לא קיבלו משכורות.

משה גפני: עם כל הכבוד לממונה על המחוז, שאני מאד מעריך את עבודתו, אני לא מרשה יותר רשות דיבור ודיון מהיר צריך לארוך זמן קצר.

משה גפני: ועדת הכספים תובעת, דורשת ומבקשת להעביר את הכסף באופן מיידי.

משה גפני: אנחנו נקיים דיון על העניין הזה או בוועדת המשנה או במליאת הוועדה.

משה גפני: אנחנו לא יכולים להשלים עם המציאות הזאת.

משה גפני: אנחנו נניח את מסקנות הוועדה על שולחן המליאה ואני מבקש ממנהל הוועדה לעקוב שאכן הכסף עובר לרשויות הללו בתוך חמישה ימים.

משה גפני: אם הוא לא יעבור תוך חמישה ימים מאיזושהי סיבה של עצלנות או רשלנות או ללא סיבה מוצדקת, אני לא אגיד מה אני אעשה, אבל אני אעשה משהו.

משה גפני: תודה רבה, הישיבה נעולה.